林屋洞
作者：陳舜俞
朝代：宋

paragraphs: 洞天三十六，第九曰林屋。
神仙固難名，瓌怪存記錄。
曠歲懷尋賞，茲辰幸臨矚。
馳神在真游，豈復惴深谷。
解襪納芒履，燃松命光燭。
初行已傴僂，漸入但匍匐。
顧瞻避衝磕，渾淖沒手足。
如此百餘步，始可立寓目。
或垂若鐘簴，或植若旌纛。
有如案而平，有類几而曲。
鎸刻非人工，晶瑩粲黄玉。
遥知竅穴外，定有金庭籙。
凡肌不可往，叩擊安敢黷。
鸞鳳無消息，但見白蝙蝠。
却還望微明，既出猶喘促。
沾衣憐石髓，孰悔泥塗辱。
庶幾達微慕，養生相吾福。